钦定古今图书集成/历象汇编/历法典/第096卷 > 张河间集 > 灵宪
## 钦定古今图书集成/历象汇编/历法典/第096卷 > 张河间集 > 灵宪

昔在先王，将步天路，用之灵轨，寻绪本元，先准之于
浑体，是为正仪立度，而皇极有逌建也，枢运有逌稽
也。乃建乃稽，斯经天常，圣人无心，因兹以生心。故《灵
宪作兴》曰：“太素之前，幽清元净，寂寞冥默，不可为象”，
厥中惟灵，厥外惟无，如是者永久焉。斯谓溟涬，盖乃
道之根也。道根既建，自无生有，太素始萌，萌而未兆，
并气同色，浑沌不分。故《道志》之言云：“有物浑成，先天
地生。”其气体固未可得而形，其迟速固未可得而纪
也。如是者，又永久焉，斯谓庞鸿，盖道之干也。道干既
育，有物成体，于是元气剖判，刚柔始分，清浊异位，天
成于外，地定于内，天体于阳，故圆以动，地体于阴，故
平以静。动以行施，静以合化，堙郁构精，时育庶类，斯
谓《太元》，盖乃道之实也。在天成象，在地成形，天有九
位，地有九域，天有三辰，地有三形，有象可效，有形可
度，情性万殊，旁通感薄，自然相生，莫之能纪。于是人
之精者作圣，实始纪纲而经纬之。八极之维，径二亿
三万二千三百里，南北则短减千里，东西则广增千
里。自地至天，半于八极，则地之深亦如之。通而度之，
则是浑已将覆其数用重钩股，悬天之景，薄地之义，
皆移千里而差一寸得之。过此而往者，未之或知也。
未之或知者，宇宙之谓也。宇之表无极，宙之端无穷。
天有两仪，以儛道中，其可睹枢星是也。谓之北极，在
南者不著，故圣人弗之名焉。其世人遂九分而减二，
阳道“左回，故天运左行，有验于物，则人气左赢，形左
缭”也。天以阳回，地以阴淳，是故天致其动，禀气舒光，
地致其静，承施候明。天以顺动，不失其中，则四序顺
至，寒暑不减，致生有节，故品物用生；地以灵静作合，
承天清化，致养四时而后育，故“品物用成。”凡至大莫
如天，至厚莫若地，地至质者，曰地而已，至“多莫若水，
水精为汉，汉用于天，而无列焉。”思次质也，地有山岳，
以宣其气，精种为星，星也者，体生于地，精成于天，列
居错时，各有逌属。紫宫为皇极之居，太微为五帝之
廷，明堂之房，大角有席，天市有坐，苍龙连蜷于左，白
虎猛据于右，朱雀奋翼于前，灵龟圈首于后，黄神轩
辕于中，六扰既畜，而狼蚖“鱼鳖罔有不具。在野象物，
在朝象官，在人象事，于是备矣。悬象著明，莫大乎日
月，其径当天周七百三十六分之一，地广二百四十
二分之一。日者，阳精之宗，积而成鸟，象乌而有三趾，
阳之类，其数奇。月者，阴精之宗，积而成兽，象兔，阴之
类，其数耦。”其后有凭焉者，羿请无死之药于西王母，
姮娥窃之以奔月。将往，枚筮之于有黄，有黄筮之曰：
“吉。翩翩归妹，独将西行。逢天晦芒，毋惊毋恐，后且大
昌。”姮蛾遂托身于月，是为蟾蜍。夫日譬犹火，月譬犹
水，火则外光，水则含景。故月光生于日之所照，魄生
于日之所蔽。当日则光盈，就日则光尽也。众星被耀，
因水转光。当日之冲，光常不合者，蔽于地也。是为“暗
虚在星，星微，月过则食。”日之薄地，其明也繇暗视明，
明无所屈，是以望之若火，方于中天。天地同明，繇明
瞻暗，暗还自夺，故望之若水。火当夜而扬光，在昼则
不明也。月之于夜，与日同而差，微星则不然，强弱之
差也。众星列布，其以神著，有五列焉，是为三十五名。
一居中央，谓之“北斗”，动变挺占，“实司王命，四布于方，
为二十八宿。日月运行，历示吉凶，五纬经次，用告祸
福”，则天心于是见矣。中外之官，常明者百有二十四，
可名者三百二十，为星二千五百，而海人之占未存
焉。“微星之数，盖万一千五百二十，庶物蠢蠢，咸得系
命。不然，何以总而理诸？”夫三光同形，有似珠玉，神守
精存，丽其职而“宣其明。及其衰，神歇精斁，于是乎有
陨星。”然则奔星之所坠至，则石文曜丽乎天。其动者七，日月五星是也。周旋右回天道者，贵顺也。近天则
迟，远天则速。行则屈，屈则留回，留回则逆，逆则迟，迫
于天也。行迟者，觌于东，觌于东，属阳。行速者，觌于西，
觌于西，属阴。日与月，此配合也。摄提、荧惑，地侯见晨
附于日也。太白、辰星，见昏，附于月也。二阴三阳，参天
两地，故男女取焉。方星巡镇，必因常度，苟或盈缩，不
逾于次。故有《列司作使》，曰老子四星，周伯王逢芮各
一，错乎五纬之间，其见无期，其行无度，实妖经星之
所，然后吉凶宣周，其祥可尽。